རྩོམ་རིག་ཅེས་པ་ནི་ནང་དོན་དང་རྣམ་པ་གཉིས་ཀྱི་བསྡུས་གཟུགས་ཤིག་ཡིན་གཤིས་རྩོམ་ལུས་ཀྱི་དབྱེ་བར་དེ་གཉིས་བཟུང་དུ་སྦྲེལ་དགོས་ལུགས་གོང་དུ་བཤད་ཟིན།ཡིན་ཡང་རྩོམ་ལུས་ནི་གཙོ་ཆེ་བ་ནང་དོན་གྱི་ཆ་ནས་དབྱེ་དགོས་པ་ཡིན་ཏེ་ནང་དོན་གྱིས་རྣམ་པ་གཏན་འཁེལ་བྱེད་ཀྱི་ཡོད་ཅིང་རྣམ་པས་ནང་དོན་ལ་ཞབས་འདེགས་བྱེད་ཀྱི་ཡོད་པས་གཙོ་ཆེར་ནང་དོན་བཟུང་དགོས་པ་ཡིན་ཏེ་ང་ཚོས་བརྡ་སྤྲོད་པའི་བསྟན་བཅོསསུམ་ཅུ་པཉིད་ཚིགས་བཅད་ཀྱི་ལམ་ནས་སློབ་དཔོན་ཨ་ནུས་བརྩམས་འདུག་ལ་དེར་དབྱངས་ཀྱི་གདེགས་འཇོག་ངེས་ཅན་འདུག་པས་སྙན་ངག་གི་གྲས་སུ་འཇོག་གམ།ཆོས་འབྱུང་མཁས་པའི་དགའ་སྟོནཡང་ཚིག་བཅད་ཀྱི་ལམ་ནས་དཔའ་བོ་གཙུག་ལག་ཕྲེང་བས་མཛད་ཅིང་དེ་ལའང་དབྱངས་ཀྱི་གདེགས་འཇོག་ཀྱང་གསལ་བས་དེ་ཡང་སྙན་ངག་ཏུ་འཇོག་དགོས་སམ་སྙམ་ན་ཐད་ཀར་རྣམ་པར་ཁ་མཚོན་མི་གཅོད་པར་ནང་དོན་གྱི་ཆ་ནས་བརྟག་དགོས་པ་ཡིན་ཏེ་དཔེར་ན་སྲན་རྩམ་དང་ནས་རྩམ་འདྲེས་མ་དེར་ལམ་སེང་དེ་གཉིས་ལས་གཅིག་རེད་ཅེས་ལབ་རྒྱག་ན་མི་འགྲིག་ཅིང་གཞན་དགོད་པའི་ཟླ་རུ་འགྲོ་བ་ཡིན་པས་རྩོམ་རིག་ལུས་ཀྱི་ཐད་དུ་ས་སྐྱ་པཎྜི་ཏ་ཀུན་དགའ་རྒྱལ་མཚན་མཆོག་གིསརྩོམ་ཀྱི་རིགས་དང་ཁྱད་ཆོསཀྱི་ནང་དུདུས་ཀྱི་སྟོབས་ཀྱི་ཡུལ་ཀུན་ཡང་།།རྣམ་པར་འགྱུར་བར་སྣང་ཞེས་ཟེར།།འདི་ཡང་ཕྱེ་སྟེ་བཤད་ཀྱིས་ཉོན།།དངོས་པོའི་གནས་ལུགས་འཆད་པ་དང་།།སྐྱོན་ཡོན་བསྔགས་པ་རྣམ་གཉིས་ཡོད།།ཅེས་རྩོམ་གྱི་རིགས་ལ་དངོས་པོའི་གནས་ལུགས་བཤད་པ་དང་སྐྱོན་ཡོན་བསྔགས་པ་གཉིས་སུ་ཡོད་པ་གསུངས་ཡོད།